als_Latn dik_Latn sag_Latn
Kryeministri Sali Berisha ka përcjellë dje në Samitin Procesi i Barcelonës Bashkimi për Mesdheun shembullin e Shqipërisë, si një vend që ka shndërruar reformat në refrenin e vet, por edhe si një eksportuese e rëndësishme e stabilitetit në rajon. Apel për liderët e 44 vendeve mesdhetare të vendosin një partneritet të ri me shtetin e pavarur të Kosovës
Kryeministri Berisha mori pjesë dje në punimet e Samitit të Parisit Procesi i Barcelonës Bashkimi për Mesdheun. Në Samit merrnin pjesë kryetarë të shteteve apo qeverive nga rreth 44 vende të BE-së, të rajonit të Mesdheut, etj. Në fjalën e tij, Kryeministri Berisha përshëndeti Samitin, duke e konsideruar një fillim të ri të marrëdhënieve të gjithanshme, që lidhin vendet e këtij rajoni. Kryeministri shprehu një falënderim të veçantë për vendin mikpritës, Francën dhe Presidentin Sarkozy si promotor i nismës Bashkimi për Mesdheun. Kryeministri Berisha shprehu mbështetjen e fuqishme të Shqipërisë për këtë nismë dhe objektivat e saj për paqe stabilitet, siguri dhe integrim rajonal. Ne besojmë, – tha Kryeministri – se forcimi i dialogut politik dhe bashkëpunimit në të dy brigjet e Mesdheut është i domosdoshëm jo vetëm për Europën, por ai ka edhe dimension global. Duke iu referuar faktit se Shqipëria dhe shqiptarët janë kombi me tolerancën më të shkëlqyer fetare ndëretnike, Kryeministri Berisha solli një shembull shumë kuptimplotë nga qyteti i Beratit i cili pak ditë më parë hyri në listën e trashëgimisë botërore të UNESCO-s. Në këtë qytet, – tha Kryeministri – ndodhet një kishë e shekullit të 16-të që unë e vizitoj shpesh, sepse njëra prej ikonave të bukura të saj paraqet Shën Marien me foshnjën Jezu në krah dhe në të dyja anët e saj ndodhen dy minare, dëshmi kjo e një respekti të thelle e të palëkundur të shqiptarëve për besimin e njëri-tjetrit. Simbol i tolerancës sonë të shkëlqyer fetare. Shqipëria dhe shqiptarët, – vijoi më tej Kryeministri Berisha – me përvojat e dhimbshme që historia u rezervoi, me traditat e një kombi me tolerancë fetare e ndëretnike par excellence, me përvojën e tranzicionit e transformimit rrënjësor të vendit të tyre gjatë 16 viteve të fundit, si dhe me arritjet e jashtëzakonshme në projektet madhore kombëtare për integrimin europian dhe atë euro-atlantik, kanë shumë për të ofruar në këtë proces. Gjatë fjalës së tij, Kryeministri theksoi se në këto tre vitet e fundit, duke shndërruar reformat në perpetual mobile te saj, Shqipëria nënshkroi Marrëveshjen e Stabilizim Asociimit me BE dhe po e zbaton atë me sukses; më 3 prill të këtij viti mori ftesën për anëtarësim në NATO dhe më 9 korrik u nënshkruan në Bruksel protokollet e aderimit të Shqipërisë dhe Kroacisë në NATO. Duke vlerësuar rëndësinë që Procesi i Barcelonës: Bashkimi për Mesdheun i jep hartimit dhe realizimit të projekteve, Kryeministri Berisha tha se Shqipëria është e interesuar në projektet konkrete të propozuara, me interes të veçantë projektet në fushën e infrastrukturave të mëdha, mjedisit dhe energjisë. Një tjetër aspekt i fjalës së Kryeministrit Berisha ishin edhe reformat e ndërmarra nga qeveria shqiptare për krijimin e klimës më të favorshme për biznesin e investime, si një nga përparësitë më kryesore të saj.
als_Latn als_Latn